Tuis | Media Releases | VF Plus eis daadwerklike optrede in wanfunksionele Matjhabeng
Ingevolge die kennisgewing eis die LUR vir samewerkende regering en tradisionele aangeleenthede inligting oor die munisipaliteit se statutêre verantwoordelikhede en wat Matjhabeng gedoen het om teen wandaministrasie, bedrog en wanbestuur op te tree.
Die VF Plus neem kennis van die ingryping deur die Vrystaatse regering in Matjhabeng, maar die gevaar bestaan dat nog 'n ondersoek deur die departement vrugteloos kan wees, soos die geval was in 2018 toe die destydse LUR, Oupa Khoabane, ook 'n Artikel 106-kennisgewing aan die munisipaliteit oorhandig het, maar daar geen verdere stappe geneem is nie.
Matjhabeng-munisipaliteit is ook verlede jaar deur die ouditeur-generaal (OG) uitgewys as een van die swakste munisipaliteite. Die VF Plus het toe reeds die OG se kommer gedeel aangesien die munisipaliteit meer as R169 miljoen aan belastingbetalers se geld op vrugtelose en verkwiste uitgawes gemors het.
Die VF Plus sal die LUR, Thembeni Nxangisa, versoek om seker te maak dat die verslag en voorstelle van die departement so gou as moontlik aan die komitee vir samewerkende regering in die Vrystaatse Wetgewer bekend gemaak word.
Die VF Plus sal aanhou veg om seker te maak dat planne vir Matjhabeng in werkbare en effektiewe aksies oorgaan sodat inwoners die dienste kry wat hulle verdien.